ڤیکتۆر ماری ھوگۆ (لەدایکبووی ٢٦ی شوباتی ١٨٠٢–مردووی ٢٢ی ئایاری ١٨٨٥) شاعیر، نووسەری شانۆگەری، ڕۆماننووس، کاربەدەستی دەوڵەت و چالاکوانێکی مافەکانی مرۆڤی فەڕەنسی بوو. سەرەتا ناوبانگی ئەدەبیی ھوگۆ لە فەڕەنسادا بەھۆی ھۆنراوەکانیەوە بوو، بەڵام ڕۆمانەکانیشی ھەمدیسان ڕۆڵیان ھەبوو لە ناوبانگەکەی. لەنێو چەندین بەرگ ھۆنراوە، بیرکردنەوەکان Les Contemplations و ئەفسانەی سەدەکان (La Légende des siècles) پایەیەکی ڕەخنەگریی بەرزیان ھەیە. ھوگۆ ھەندێکجار وەک گەورەترین شاعیری فەڕەنسی دەناسرێت. ناسراوترین کارەکانی لە دەرەوەی فەڕەنسا ڕۆمانەکانی بێنەوایان (Les Misérables) و قەموورەکەی نۆتردام-ن (ھەروەھا بە ئینگلیزی ناسراوە بە The Hunchback of Notre-Dame). ھۆگۆ لە شاپەرستێکی پابەندەوە لەو کاتەی گەنج بوو، بۆچوونەکانی بە تێپەڕبوونی چەند دەیەیەک گۆڕا و بوو بە لایەنگرێکی سەرسەختی کۆماری، لە کارەکانیدا پەنجە بۆ زۆربەی باسە سیاسی و کۆمەڵایەتییەکان و ڕێچکە ھونەرییەکانی سەردەمی خۆی درێژ دەکات. بۆ ماوەی ١٥ ساڵ لە ساڵی ١٨٥٥ بۆ سالی ١٨٧٠ لەمەنفا ژیانی بەسەر بردووە. دامەزرێنەر و سەرۆکی فەخریی کۆمەڵەی ئەدیبان و ھونەرمەندانی جیھانی بووە لە ساڵی ١٨٧٨. ئەندامی ئەنجومەنی پیرانی فەڕەنسا و ئەندامی کۆمەڵەی نیشتیمانیی فەڕەنسا بووە. لە ٢٢ی ئایاری ١٨٨٥ و لەتەمەنی ٨٣ ساڵیدا لە پاریس کۆچی دواییی کردووە و لە گۆڕستانی مەزنەکانی پاریس نێژراوە.\nھۆگۆ یەکەم ڕۆمانی خۆی (Han d'Islande, 1823) ساڵێک پاش ھاسەرگیرییەکەی لە ساڵی ١٨٢٣دا بڵاو کردەوە و، دووەم ڕۆمانیشی (Bug-Jargal, 1826) پاش سێ ساڵ بڵاو کردەوە. لە نێوان ساڵەکانی ١٨٢٩ و ١٨٤٠دا پێنج بەرگی دیکەی شیعری بڵاو کردەوە (Les Orientales, 1829; Les Feuilles d'automne, 1831; Les Chants du crépuscule, 1835; Les Voix intérieures, 1837و Les Rayons et les Ombres, 1840)، کە ناوبانگی ئەویان وەک یەکێک لە مەزنترین شاعیرانی لاواندنەوە و شیعری لیریکی سەردەمی خۆی سەرخست.\nوەکو زۆرێک لە شاعیرانی گەنجی نەوەی خۆی، ھۆگۆ تەواو کاریگەر بوو بە فرانسوا ڕێنێ شاتۆبریاند، فیگەری ناسراوی جووڵەی ئەدەبیی ڕۆمانتسیزم و فیگەری دیاری ئەدەبیاتی فەڕەنسای سەرەتاکانی سەدەی نۆزدەھەم. لە سەردەمی گەنجیدا، ھۆگۆ خۆی یەکلایی کردەوە کە یان دەبێت بە شاتۆبریاندێکی دیکە یانیش ھیچ و دەبێت ژیانی لە زۆر ڕووەوە ھاوشانی پێشینانی بوارەکەی بڕوات. ھۆگۆ، ھەروەکوو شاتۆبرایند، برەوی بە ڕۆمانتسیزم دا و لە سیاسەتەوە تێوە گلا (ئەگەرچی زیاتریش وەک پاڵەوانی سیستمی کۆماری) و بەھۆی ھەڵوێستە سیاسییەکانییەوە نەفی کرا.\nئەو ھەر لە سەرەتای تەمەنیەوە سەرکەوتن و ناوبانگی بەدەست ھێنا. یەکەم کۆمەڵە شیعری بە ناوی (Odes et poésies diverses) لە ساڵی ١٨٢٢ لە سەردەمی لویسی ھەژدەیەمدا بڵاو کرایەوە. ئەگەرچی شیعرەکان بەھۆی پڕپەرۆشی و ڕەوانبێژییەکەیانەوە جێگای سەرسامی بوون، بەڵام کۆمەڵە شیعری (Odes et Ballades) کە چوار ساڵ دواتر لە ساڵی ١٨٢٦دا بڵاو کرایەوە، دەری خست کە ھۆگۆ شاعیرێکی مەزن و شارەزایەکی سروشتی شیعری لیریکی و گۆرانی داھێنەرانە.\nیەکەم بەرھەمی خەیاڵیی ھۆگۆ سەرەتا لە شوباتی ١٨٢٩دا و لەلایەن چارڵز گۆسەلینەوە بێ ناوی نووسەر بڵاو کرایەوە کە ڕەنگدانەوەی ویژدانی کۆمەڵایەتیی نالەباری ئەو کاتە بوو کە بوو بەھۆی دروستبوونی بەرھەمی دواتری. Le Dernier jour d'un condamné (The Last Day of a Condemned Man) کە کاریگەرییەکی گرنگی لەسەر نووسەرانی دواتری وەکو ئەلبێرت کامۆ، چارڵز دیکنس و، فیدۆر دۆستۆیەڤسکی جێ ھێشت. کڵەود جویکس کە کورتەچیرۆکێکی دیکۆمێنتارییە لە بارەی بکوژێکی ڕاستەقینەوە کە لە فەڕەنسا لەسێدارە دراوە، لە ساڵی ١٨٣٤دا دەرکەوت و لەلایەن ھۆگۆ خۆیەوە بە پێشەکییەک دانرا بۆ بەرھەمە مەزنەکەی لەسەر نادادیی کۆمەڵایەتی بە ناوی Les Misérables.\nھۆگۆ بوو بە پێشڕەوی ڕەوتی ئەدەبیی ڕۆمانتسیزم. شانۆنامەی Hernani کە مژدەی گەیشتنی ڕۆمانتسیزمی فەڕەنسی بەخشی، لە تەختی شانۆی Comédie-Française نمایش کرا، بە چەندین شەوی پڕئاژاوە پێشوازیی لێ کرا، ئەوەش بەھۆی پێکدادانی نێوان ڕۆمانتیکی و ترادیشناڵیستەکان لە بارەی ڕەچاونەکردنی یاسا نوێیەکانی کلاسیزم لە شانۆکەدا.\nڕۆمانی «قەمبوورەکەی نۆتردام»ی ھۆگۆ لە ساڵی ١٨٣١ بڵاو کرایەوە و ھەر زوو وەرگێڕدرایە سەر زمانەکانی دی لە تەواوی ئەورووپادا. یەکێک لە کاریگەرییەکانی ڕۆمانەکە ناچارکردنی پاریس بوو بۆ بنیاتنانەوەی کاتیدراڵی نۆتردام کە سەرنجی ھەزاران گەشتیاری بۆ خۆی ڕاکێشا کە ئەو ڕۆمانە بەناوبانگەیان خوێندبۆوە. ھەروەھا، کتێبەکە ئیلھامبەخشی پێزانینی زیاتر بوو بۆ باڵەخانەکانی سەردەمی ڕێنیسانس کە دوای ئەوە دەست کرا بە پارێزگاریکردنێکی چالاکانە لێیان.\nھۆگۆ ھەر لە سییەکانی سەدەی نۆزدەیەمەوە بەرنامەی بۆ ڕۆمانێکی گەورە لە بارەی غەمخواریی و نادادیی کۆمەڵایەتییەوە داڕشت، بەڵام حەڤدە ساڵی ویست بۆ ڕۆمانی بێنەوایان کە تەواو ببێت و تا دواجار لە ساڵی ١٨٦٢دا بڵاو بۆوە.\nھۆگۆ جێھێشتنی زیندانی Bagne of Toulon ی لەلایەن زیندانییەکانییەوە لە یەکێک لە چیرۆکەکانی سەرەتایدا بە ناوی "Le Dernier Jour d'un condamné بەکار ھێنا، ئەگەرچی تا ساڵی ١٨٤٥ دەستی بە نووسینی کتێبەکە نەکرد. لە ساڵی ١٨٣٩ چوو بۆ شاری تۆولۆن بۆ سەردانی زیندانی باگن و تێبینیی وردی لەبارەی شوێنەکەوە وەرگرت. لەسەر یەکێک لە لاپەڕەی تێبینییەکانی لەبارەی زیندانەکەوە بە پیتی گەورە و تۆخ ناوێکی شیاوی بۆ پاڵەوانی کتێبەکە نووسیوە کە «جین ترێجیان»ە. کاتێک دواجار کتێبەکە نووسرا ناوەکە بوو بە «جین ڤاڵجیان».\nھۆگۆ زیرەکانە ئاگاداری نایابیی ڕۆمانەکە بوو، وەک ئەوەی لە ٢٣ی ئازاری ١٨٦٢ لە نامەیەکیدا بۆ خاوەنی دەزگای چاپەکە، ئەلبێرت لاکرۆیکس نووسیویەتی: «باوەڕم وایە کە ئەم کتێبە یەکێک دەبێت لە لووتکەی کارەکانم—گەر خاڵی وەرچەرخانیان نەبێت.» بڵاوبوونەوی ڕۆمانی بێنەوایان گەیشتە بەرزترین ئاستی مەزاد. پێش شەش مانگ لە دەرچوونی، دەزگای چاپی بەلجیکیی لاکرۆیکس و Verboeckhoven دەستیان کرد بە کەمپەینێکی بەبازاڕکردن لە ڕۆژنامەکانەوە سەبارەت بەو بەرھەمە کە بۆ ئەو کاتە شتێکی ناباو بوو. ھەروەھا، بەشی یەکەمی ڕۆمانەکە بە ناوی "Fantine" لە ھەمان کاتدا لە شارە گەورەکاندا بڵاو کرایەوە. ژمارەیەک لە کتێبەکە ھەر لە ماوەی کاتژمێرەکانی سەرەتادا فرۆشرا و، کاریگەرییەکی گەورەی لەسەر کۆمەڵگای فەڕەنسی ھەبوو.\nدامەزراوە ڕەخنەیییەکان بەگشتی دژایەتیی ڕۆمانەکەیان دەکرد؛ دامەزراوەی تاین بە ناورد دەیبینی، Barbey d'Aurevilly گلەییی لە زمانە بازاڕییەکەی کرد، گۆستاڤ فلۆبێر نە ڕاستی و نە مەزنیی تێدا نەدۆزییەوە، برایانی گۆنکوور بەتوندی ڕەخنەیان لە لایەنە ھونەرییەکەی گرت، بوودلێر ئەگەرچی خوێندنەوەی ئەرێنیی بۆ کردبوو، لە ڕۆژنامەکاندا بەنھێنی بە «بێزراو و گەوجانە» سەرزەنشتی کرد. بێنەوایان تا ڕادەیەکی وا لای جەماوەر پەسەند بوو کە ئەو ئاریشانەی بەرزی کردنەوە خرانە بەرنامەی کاری کۆڕی نیشتیمانیی فەڕەنساوە. تا ئەمڕۆش ئەو ڕۆمانە ناودارترین ڕۆمانی ھۆگۆیە، لە سەرانسەری جیھاندا ناودارە و، کراوەتە بەرنامەی فیلم و تەلەڤیزیۆن و شانۆ.\nچیرۆکێکی تەمومژاوی ھەیە کە دەڵێت کورتترین نامەگۆڕینەوەی مێژوو لە نێوان ھۆگۆ و بڵاوکارەکەی Hurst and Blackettدا بووە و ئەوەش لە ساڵی ١٨٦٢دا. ھۆگۆ لە پشووی کاردا بووە کاتێک ڕۆمانی بێ نەوایان بڵاوبووەتەوە. بە ناردنی یەک یەکەی نووسینی تەلەگرام و پرسینی "؟" پرسیاری کاردانەوەی خەڵکی کردووە بۆ کارەکەی. بڵاوکارەکەش وەک ئاماژەیەک بۆ سەرکەوتنی بەرھەمەکە بە ناردنی نیشانەی "!" وەڵامی داوەتەوە.\nھۆگۆ لە ڕۆمانی دواتردا Les Travailleurs de la Mer (Toilers of the Sea) کە لە ساڵی ١٨٦٦دا بڵاو بووەوە، لە کێشەی سیاسی و کۆمەڵایەتی دوور کەوتەوە. کتێبەکە پێشوازیی باشی لێ کرا، بە ئەگەرێکی زۆرەوە بەھۆی سەرکەوتنی پێشتری ڕۆمانی بێ نەوایانەوە. ھۆگۆ ڕۆمانەکەی پیشکەش بە دوورگەی دەربەندی گێرنسی کرد کە پانزە ساڵی مەنفای تێدا بەسەر برد. لە ڕۆمانەکەدا چیرۆکی پیاوێک دەگێرێتەوە کە ھەوڵی بەدەستھێنانی ڕەزامەندیی باوکی خۆشەویستەکەی دەدات لە ڕێگەی ڕزگارکردنی کەشتییەکەیەوە کە بە مەبەست لەلایەن کاپتنەکەیەوە لە دوورگەیەکدا جێدەھێڵرێت بەو ھیوایەی ئەو بەو گەنجینەی پارەیەوە کە کەشتییەکە دەیگوازێتەوە، ھەڵبێت، ئەوەش لە ڕێگەی شەڕێکی شەکەتکەری زانستی ئەندازیاریی مرۆڤ لە دژی ھێزی دەریا و جەنگ دژی دڕندەیەکی دەریاییی ئەفسانەئاسا کە ئاژەڵێکی زەبەلاحی دەریایییە.\nیەکێک لە ژیاننامەنوسانی ھۆگۆ لە ڕوانگەیەکی ڕووکەشانەی سەرکەشییانەوە وا وەسفی دەکات: «خوازەیەکە بۆ سەدەی نۆزدەیەم- پێشکەوتنی تەکنیکی، داھێنانی بلیمەتانە و کاری شەکەتکەر بۆ سەرکەوتن بەسەر ئەو خراپەکارییەی دونیای ماددی لە خۆی گرتووە». ئەو وشەیەی لە دوورگەی گێرنسیدا وەکو ئاماژە بۆ ئاژەڵە دەریایەکە بەکارھێنرا (pieuvre) کە ھەندێکجار بۆ ھەشت پێ بەکاردێت بەھۆی بەکارھێنانی لەو کتێبەدا، چووە زمانی فەڕەنسییەوە.\nلە ڕۆمانی دواتردا L'Homme Qui Rit (The Man Who Laughs)ھۆگۆ گەڕایەوە سەر ئاریشە سیاسی و کۆمەڵایەتییەکان کە لە ساڵی ١٨٦٩دا بلاو بۆوە و تێیدا وێنەیەکی ڕەخنەییی بۆ سیستمی بەگزادەیی کێشا. ڕۆمانەکە بە ھەمان ڕادەی ھەوڵەکانی پێشتری سەرکەوتوو نەبوو. ھۆگۆ خۆیشی دەستی بە دووان کرد لەبارەی دوورکەوتنەوەی ئاستی ئەو و ھاوسەردەمە ئەدیبەکانی لەوانەش فلۆبێر و ئەمیل زۆلا کە ڕۆمانە ڕیالیستی و ناچرالیستییەکانیان خەریک بوو ئیدی ڕادەی خۆشخوانییان لە کارەکانی ھۆگۆ زیاتر دەبوو.\nدوایین ڕۆمانی، Quatre-vingt-treize (Ninety-Three) لە ساڵی ١٨٧٤ بڵاو بۆوە و مامەڵەی لەگەڵ بابەتێکدا دەکرد کە ھۆگۆ پێشتر خۆی لێ لادەدا: سەردەمی ترس و تۆقین لە شۆڕشی فەڕەنسیدا. ئەگەرچی جەماوەرداریی ھۆگۆ لە پووکانەوەدا بوو لە کاتی بڵاوبوونەوەی ئەو ڕۆمانەیدا، بەڵام لە ئێستادا زۆرێک ئەو ڕۆمانە لە ئاستی ڕۆمانانە زیاتر ناسراوەکانیدا دادەنێن.\nوەرگیراو لە «https://ckb.wikipedia.org/w/index.php?title=ڤیکتۆر_ھوگۆ&oldid=879757»\nئەم پەڕەیە دواجار لە ٢١:٢٠ی ٦ی کانوونی دووەمی ٢٠٢٢ نوێ کراوەتەوە.


شیعر و میعر و چوار سەد ملیۆن دۆلارەکە\nWednesday, 06.17.2020, 2:47\nکەمپینی کوا چوار سەد ملیۆن دۆلارەکە، کۆمەڵە شیعرێکی زۆری بەدوای خۆیدا هێنا بە ئاواز و ریتمی خۆشەوە، دانی پێدا دەنێم ئەو شیعرانەی کە خوێندمنەوە تەنها ڕێکخستنی وەزن و قافیە نەبون.جێگای تێرامانە کە تەنها لای کورد ئەم دیاردەیە هەیە کە باسێکی سیاسی و کۆمەڵایەتی لەم سەردەمەدا بکەنە هەوێنی شیعر، بۆیە وای بۆ دەچم کە ئەمە کەڵچەرێکە بەڕاستی تایبەتە بە کورد و دەبێت گرنگی پێبدرێت و لێکۆڵینەوەشی لەسەربکرێت.بەڵام پێم سەیرە کە جگە لە شیعر کورد پەنا ناباتە بەر هیچ هونەرێکی تر: کاریکاتۆر، گۆرانی.، شانۆ...تاد.بەتایبەتی گۆرانی ڕاپ کە لەم سەردەمەدا لە هەموو جیهاندا وەک دەنگێکی ئۆپۆزیسیۆن دەبینرێت بەرامبەر بە رووداوە کۆمەڵایەتیەکانی ڕۆژانە..\nچەند دە ساڵیک لەمەوبەر کوڕێکی کورد لە خانەوادەیەکی بەناوبانگی سیاسی کوردستان ڕێی کەوتبوە پاریس و لەلایەن خانەوادەکەیەوە داوام لێکرا کە جارە جارە چاودێری بکەم و ئاگام لێی بێت، هەرچەندە بە دەوریا دەهاتم و سەرزەنشتیم دەکرد بەڵام نەیدەویست هیچ فێر ببێت، لەگەڵ ئەوەشدا خەو و خەیال و ئاواتی زۆربوون.نە زمان فێردەبوو نە هیچ، وەک گونجێک گیرابو، وەک گەنجێک نەیدەتوانی لە جیهانی دەوروبەری تێبگات، دەمزانی کە دەبێت ڕۆژێک سەری بدات بە بەردێکا هەتاوەکو خەبەری بێتەوە و بەئاگا بێتەوە، لەباری ژیانی خۆیی و دەوروبەرەکەی.ئەوەبو ناچار گەڕاندیانەوە بۆ کوردستان و ئیتر لەو ڕۆژەوە هیچ زانیاریەکم نیە لەسەر ژیانی ئەو کوڕە، بەڵام وەهام بیستوە کە ئێستاکە بۆتە کوڕێکی زۆر ڕێکوپێک و خاوەنی خێزان و مندالە، هۆکاری ئەوەی کە پەیوەندیم پێوە ناکات ئەوەیە کە بەهۆی خانەوادەکەیەوە بۆتە کەسێکی بندیوار و پێدەچێت پۆستێکی گەورەی هەبێت لە شوێنێکی گرنگا و بەشێک لەو چوار سەد ملوێن دۆلارە بڕوات بۆ ئەو، بۆیە شەرم دەکا و پەیوەندی پچڕاندوە.\nڕۆژێك شیعرێکی بۆ هێنام کە بۆ کچیکی نوسیب و بەزمانی فەرەنسی، کە خوێندمەوە کیشام بەسەری خۆماو پێم وت : باش بوو پیش ئەوەی بیدەیت بە کچەکە هێنات بۆ من دەنا، ئەو کچە شکاتی لێدەکردیت و دەیانبردیت بۆ بنکەی پۆلیس، پاشان بۆ داداگا، چونکە لەبری ئەوەی کە بنووسی چاوەکانت منی کوشتوە، نووسیوتە : دێم ئەم شەو چاوەکانت دەکوژم، یان لەبری ئەوەی کە بنووسیت چاوی تۆ وەک خەنجەرن، نووسیوتە دێم چاوەکانت بەر خەنجەر ئەدەم......تاد.زیاتر لە نامەیەکی هەڕەشە دەچوو هەتاوەکو نامەیەکی ڕۆمانتیکی و خۆشەویستی، دەبێت ئەوە بوترێت کە بەپێی لێکۆڵینەوەی بیانیەکان لەسەر کورد، کورد گەلێکن لە خۆشەویستیدا زۆر بەتین و بە سۆزن، بەجۆرێک کە دەگاتە ڕەقی و گرژی.بۆیە پێم وت : برا تۆ جاڕیک فێری زمان ببە ئەوسا شیعر بنووسە.\nساڵانی حەفتا لە زۆر ماڵی سلێمانیدا جگە لە ئالەتێکی مۆسیقا هەموو مالێک شاعیرێکی تێدابو، هەموو کەس شیعری دەنوسی، منیش ئەو سەردەمە هەرچەندە بەتەمەن لەوان گەنجتربووم، بەلام خۆم هەڵواسیب و بەهەندێک ئەدیبی سلێمانیدا و ڕۆژێک چووم بۆ کۆریکی شیعری.دوا نیوەڕۆیەکی هەتاوی پایز بوو، لە جادەیەکی سەروی شارەوە، بینیم کە کوڕان خۆیان گۆڕیبوو، لە ناو چیمەنێکی سەوزدا مێزێک و مایکرۆفۆنێک دانرابوون، کچان لە پیشەوە دانیشتبوون.کاک گۆران مەریوانی بەڕێز شیعرێکی نازم حیکمەتی تەرجومە کردبوو بۆ کوردی، نازم حیکمەت لە بەندیخانەوە دەینێرێت بۆ خۆشەویستەکەی، داوای لێدەکات کە گۆرەوی خوری گەرمی بۆ بنێرێت، چونکە سەرما لە قاچەکانیەوە سەرهەڵئەدەن و دەچنە لەشیەوە.لە شوێنێکدا دەڵێت :\nوەی ئافرەتێکم خۆشدەوێت\nسپی سپی وەک چوڕی شیر.\nلە سەر ئەم ڕستەیە بووە دیبەیتێکی دوور و درێژ لەبەردەم هەندێک کچی زانکۆی پێست سپیدا، محەمەدی حەمە باقی دەیوت، کە ناوترێت: چوڕی بەڵکو دەوترێت: چڕی.هەرچەندە مۆسیقای چوڕیم بەلاوە جوانتربوو، بەلام ڕاستی دەکرد منیش لە وانەی کیمیادا بە چڕی خوێندبووم، بەڵام کاک گۆران سووربوو لەسەر وشەی چوڕی.ئەوەی لەو کۆڕەدا بیرم دێتەوە کچێکی پێست سپی بوو، وەک چوڕی شیر، کە لە پێشەوە دانیشتبوو، بە پەرۆشەوە گوێی بۆ هۆنراوەکە شل کردبوو.\nسەردەمەکەی وەهابوو: مۆدێلی خۆشەویستی ئەو سەردەمە بۆ گەنجان، ڕۆمانتیکیەک بوو کە تێکەڵ کرابوو لە هەستی شۆڕشگێڕی و خەبات، هەموو گەنجان دوای شیعر نووسین خۆیان ئامادە دەکرد بۆ بەندیخانە هەتاوەکو لەویوە نامەی ڕۆمانتیکی بۆ کیژە پێست سپیەکەیان بنێرن وەک نازم حیکمەت، خۆشەویستەکەیان کە هێشتا سێکسیان لەگەڵ یەکتردا نەکردبوو.\nئیتر هەموو سلێمانی خەریکی شیعر نوسین بوون ئەوەبوو ڕەوانشاد دڵشاد مەریوانی چیرۆکێکی وێنەیی نووسی لەسەر ئەو بابەتە، بڵاوی کردەوە لە گۆڤارێکدا، کە تایبەت بوو بە گەنجان، لە چیرۆکەکەدا وا هاتبوو، کە : کوڕێکی گەنج نەخۆش بوو لەماڵەوە لەسەر جێگە کەوتبوو، کاتێک برادەرەکانی دەهاتن بۆ لای ئەو بە شیعر پێشوازی لێدەکردن، بە شیعر باسی حاڵی نەخۆشیەکەی بۆ دەکردن، هەر بە شیعریش داوای ئاوی دەکرد و نەیدەتوانی بە جۆرێکی تر بدوێت، بۆیە برادەرەکەی بۆی رووندەکاتەوە، کە شیعر چییە و چۆن دەبێت بنووسرێت! شیعر تەنها قافیە و وشە ڕیکخستن نییە.ئەو چێرۆکەم هەرگیز لە بیر نەچویەوە، وەک زۆر لە نووسینەکانی ڕەوانشاد دڵشاد مەریوانی.\nئیتر ئێمەش هاوینان لە ماڵەوە دادەنیشتین و گاڵتەمان بە شیعر دەکرد، لەنێوان خۆماندا پێشبڕکێمان دەکرد، کە کێ دەتوانێت جوانترین میعری بێ مانا بنوسێت و پاشان دەنگمان بە باشترینیان ئەدا.براکەم توانایەکی بێهاوتای هەبوو لە میعر نووسیندا، جوانترین میعر، کە هەرگیز لەبیرم نەچۆتەوە، میعرێکی ئەو بوو، کە ئێستاکەش کاتێک دەیڵێمەوە هەر بە کوڵ پێکەنینم دێ.ئەویش ئەمە بوو :\nبخولێ بخولێ پانکەکە\nگەرمامانە فێنکمان کە\nجا بۆیە دەڵێم، کە باسی چوار سەد ملیۆن دۆلارەکە پێویستی بە میعرێک بوو، نەک بە شیعر، لەبەر ئەوەی ئەم باسانە جێگای پێکەنینن، وەک ئێدیتەری یەکێک لە ڕۆژنامە گاڵتەجاریەکانی بەناوبانگی فەرەنسا کە جۆرێکە لە شارلی ئێبدۆ ناوی Le Canard enchaîné، واتە : قازی بەستراوە، کە لەساڵی 1960 تا دامەزراوە، ئەلێت : من کاتێک ئابڕوچوونی حکومەت و پیاوێکی سیاسیم بەرگوی دەکەوێت، یەکەم کاردانەوەم سەرسوڕمان و ئاخ هەڵکێشان و توڕەبونە، پاشان پێکەنین.\nبۆیە کاتێک باسی چوارسەد ملیۆن دۆلارەکەش دەکرێت، شایەنی میعرێکە بۆ پێکەنین، هەروەها چەندەها کاریکاتۆر و گۆرانی گالتەجاڕی و شتی تریش.\nئەرێ بەڕاست ئەو چوار سەد ملیۆن دۆلارە بۆ کوێ ڕۆیشت؟


کۆبوونەوەی نێوان کومیتەی ح د ک و ئەنجومەنی بزووتنەوەی گوڕان لە سویس\nناوەندی هەواڵ- سویس: لەسەر بانگهێشتنی ئەنجوومەنی بزتووتنەوەی گۆڕان ڕۆژی شەممە ۲۵ی ئۆکتۆبری ۲٠۱٤، لە شاری بازڵ،ی وڵاتی سویس هەیئەتێکی حیزبی دێموکراتی کوردستان پێکهاتوو لە زاهید شاعیری، ڕەحیم ڕحمانزادە و ڕەشید ئیسماعیلی، لەگەڵ وڤدێکی چەند کەسی بزووتنەوەی گۆڕان، بە سەرپەرشتی بەڕێز ئومێد مەکتەب عەسکەری، سکرتێری ئەنجوومەنی گۆڕان لە سوئیس کۆبوونەوە.\nلەم کۆبوونەوەیەدا هەردوو هەیئەت لە سەر پەیوەندییەکانی نێوان حیزبی دیموکراتی کوردستان و بزووتنەوەی گۆڕان قسە و باسیان کرد. هەیئەتی حیزبی دێموکرات سەڕای باسێک لەسەر هەلوومەرجی هەنووکەی حدک گووتیان: کە ئامانجی سەرەکی حیزبی ئێمە سەرکەوتن و بەدەست هێنانی زیاتری دەسکەوتە بۆ گەلەکەمان، جا لە هەر پارچەیەک لە نیشتیمان بێت و یا هەر هێز و لایەنێک لەم بوارەدا کاریگەری هەبێت ئێمە دەسخۆشیان پێدەڵێن، هەروەک چۆن حیزبی ئیمە و زۆربەی حیزبەکانی ڕۆژهەڵاتی کوردستان بۆ پاراستنی ئەم ئەزموونە سەرکەوتووەی باشوری کوردستان مایەیان لە خۆیان داناوە.\nلە بەشێکی دیکەی دانیشتنەکەدا باس لە هەلوومەرجی ئێستای کوردانی سوئیس کرا و تاوتۆی ئەوەکرا کە ڕۆڵ و نەخشی کوردستانیان لە سوئیس چۆن کاراتر بکرێت و بخرێتە خزمەت بەرژەوەندی گشتی گەلەکەمان و دۆزە ڕەواکەی. بۆ ئەم مەبەستە بڕیاردرا کە هەردوو لایەن و هاوڕێ لەگەڵ تەواوی هێز و لایەنە کوردستانیەکان لە سوئیس مکانیزمێکی باش ببیننەوە تا دەنگ و توانای کوردستانیان لە سوئیس زیاتر یەک بخرێ.\nکومیتەی سویس،ی ح د ک\nبگه‌رێوه|ئەم بابەتە 6671 جار بینراوە| بینێره| چاپ


ده‌ره‌نجامه‌کانی ریفراندۆم ده‌ستكه‌وته‌كانی ۲۵ ساڵی له‌ناوبرد - Mehr News Agency\n26 sermawezê 2017 - 12:59\nNews Code 14775\nده‌ره‌نجامه‌کانی ریفراندۆم ده‌ستكه‌وته‌كانی ۲۵ ساڵی له‌ناوبرد\nسه‌رۆكی په‌رله‌مانی هه‌رێمی كوردستان رایگه‌یاند که ده‌ره‌نجامه‌کانی ریفراندۆم ده‌ستكه‌وته‌كانی چاره‌كه سه‌ده‌یه‌كی گه‌لی كوردی له‌ناوبرد.\nبه ڕاپۆرتی ئاژانسی مێهر، یوسف محه‌مه‌د، سه‌رۆكی په‌رله‌مان هرێمی کوردستان له چاوپێكه‌وتنێک له‌گه‌ڵ رۆژنامه‌ی "شه‌رق ئه‌لئه‌وسه‌ت" ئاماژه‌ی به دۆخی دوای ریفراندۆم و ده‌ره‌نجامه‌کانی كرد و وتی:ئه‌و شێوازه‌ی په‌رله‌مانی پێ كارا كرایه‌وه، به پێی خواسته‌كانی ئێمه نه‌بو، چونكه ده‌مانویست په‌رله‌مان دور له ده‌ستێوه‌ردانی حزبی كارا بكرێته‌وه، به‌ڵام له ڕاستیدا ئامانج له كارا كردنه‌وه‌ی په‌رله‌مان له بنه‌ڕه‌تدا ته‌نها بۆ شه‌رعیه‌ت دان بوو به پرۆسه‌ی ریفراندۆم، ئه‌مه له كاتێك دایه ریفراندۆم به‌بڕیارێكی حزبی و له ده‌ره‌وه‌ی ئیراده‌ی په‌رله‌مان په‌سه‌ند كرا و هیچ یاسایه‌كی تایبه‌ت بۆ رێكخستنی ئه‌و پرۆسه‌یه ده‌رنه‌كرا.\nئه‌و جه‌ختی کرد: هه‌ر له سه‌ره‌تاوه دژی درێژكردنه‌وه‌ی ویلایه‌تی په‌رله‌مان بووم به‌م شێوه‌یه، به‌تایبه‌تی كه حزبه‌كان بڕیاریاندا پێش هه‌ڵبژاردن ریفراندۆم بكه‌ن. من یه‌قینم هه‌بووه و قورسه راسته‌وخۆ دوای ریفراندۆم هه‌ڵبژاردن به‌ڕێوه‌بچێت.\nیوسف محه‌مه‌د ئاماژه‌ی به‌وه‌ش كرد كه نامه‌ی بۆ كۆمسیۆن ناردووه بۆ ئه‌وه‌ی هه‌ڵبژاردنی سه‌رۆكایه‌تی و په‌رله‌مانی له واده‌ی خۆیدا به‌ڕێوه‌بچێت، وتی: له‌به‌ر ئه‌وه‌ی ترسم هه‌بوو كه ریفراندۆم ببێته هۆی دواخستنی هه‌ڵبژاردن، به‌داخه‌وه ئه‌وه‌ی لێی ده‌ترساین روویدا.\nئه‌و هه‌روه‌ها وتی: كێشه‌ی ناوچه جێناكۆكه‌كان به ده‌ستور و یاسا چاره‌سه‌ر ده‌كرێت، به‌ڵام به داخه‌وه كه‌س گوێی نه‌گرت، دوباره‌ی ده‌كه‌مه‌وه ئه‌و كێشه‌یه به پێی ماده‌ی (۱۴۰)ی ده‌ستور چاره‌سه‌ر ده‌بێت.\nیوسف محه‌مه‌د سه‌رۆكی په‌رله‌مان له درێژه‌ی چاوپێكه‌وتنه‌كه‌یدا ئاماژه‌ی به‌وه كرد که كورد هێشتا ناتوانێت جڵه‌وی سیاسی له عێراقدا بگرێته ده‌ست، راسته كورد پێكهاته‌یه‌كی گرنگه، به‌ڵام ئه‌گه‌ر ماڵی نێوخۆیی رێكنه‌خرێته‌وه له رێگه‌ی پشتیوانی كردنی داموده‌زگا دیموكراسی و شه‌رعییه‌كان، ئه‌وا كورد ناتوانێت رۆڵی كاریگه‌ری خۆی به‌ده‌ست بهێنێته‌وه.\nسه‌رۆكی په‌رله‌مانی هه‌رێمی كوردستان زیادی کرد: هه‌روه‌ها پێموایه، ئێستا پێویستمان به‌رێككه‌وتنێكی نوێ هه‌یه که گۆڕینی سیسته‌می حوكمڕانی ئێستا و دوور خستنه‌وه‌ی ده‌ستی حزب له سیاسه‌ت گه‌ره‌نتی بکات به تایبه‌ت له ده‌ستوه‌ردانی حزبی له دامه‌زراوه ئه‌منی و سه‌ربازییه‌كانی هه‌رێم، له‌گه‌ڵ گره‌نتی ئه‌نجام دانی هه‌ڵبژاردنی په‌رله‌مانی و سه‌رۆكایه‌تی دیموكرات و شه‌فاف و دوور له ساخته‌كاری، ئه‌وه‌ش له پێناو دانوستان له‌گه‌ڵ به‌غدا و ئه‌نجام دانی چاكسازی بۆ به‌دیهێنانی شه‌فافیه‌ت له داهاته‌كانی هه‌رێمی کوردستان.\nئه‌و جه‌ختی کرد: ئه‌گه‌ر ئه‌وه به‌دیهات و په‌رله‌مان توانی به‌رۆڵی خۆی هه‌ستێت ئه‌وه كارێكی باشه. به‌ڵام له حاڵه‌تی به‌رده‌وام بوونی ده‌ستێوه‌ردانی حزبی و به كارهێنانی په‌رله‌مان ته‌نها بۆ شه‌رعیەت دان به بڕیاری حزبی، ئه‌و كاره له‌گه‌ڵ ئامانجه‌كانمانی ئێمه یه‌ک ناگرێته‌وه و دژی ده‌وه‌ستینه‌وه.\nئه‌و زیادی کرد: سیسته‌می حوكمڕانی له هه‌رێم له ماوه‌ی چاره‌كه سه‌ده‌یه‌كدا شكستی خۆی سه‌لڵماند و كاتی ئه‌وه‌یه بگۆڕدرێت، له‌به‌ر ئه‌وه‌ی ئه‌م سیسته‌مه له رووی سیاسی و سه‌ربازی و داراییه‌وه شكستی هێناوه. ئیمه به شێوه‌یه‌كی كرداریی پێویستیان به قۆناغی راگوزه‌ر و پێكهێنانی حكومه‌تی ئینتیقالی هه‌یه بۆ تێپه‌ڕاندنی دۆخی ئێستا، پێویسته حكومه‌تی ئێستا بڕوات، چونكه به‌رپرسه له‌به‌شێكی گه‌وره له‌و شكسته‌ی روویدا.\nسه‌رۆکی پارلمانی کوردستان ئاماژه‌ی دا: ئه‌گه‌ریش داوا بكرێت ئه‌م حكومه‌ته بمێنێته‌وه، ده‌بێت مامه‌ڵه‌ی خۆی بگۆڕێت و له ژێر چاودێری توندی په‌رله‌ماندا بێت و شه‌فافیه‌ت به‌دیبهێنێت له مامه‌ڵه‌كردنی له‌گه‌ڵ داهات و رێزی سه‌روه‌ری یاسا بگرێت.\nسەرۆکی پەرلەمانی هەرێمی کوردستان سه‌باره‌ت به چۆنیه‌تی درێژ کردنه‌وه‌ی خولی پارلمان وتی: ئەو شێوازی کارا کردنەوەیەی پەرلەمانی هەرێم بە شێوازێک بووە تەنها بۆ ڕەوایی دان بووە بە هەندێک هەنگاو کە لە دەرەوەی پەرلەمانەوە نراون و دەشڵێت تا ئەو کاتەی لە هەولێر بوون ڕێگە بەو شێوازی کارکردن نەدراوە، بە تایبەتیش لە پرسێکی گرنگی وەک ڕیفراندۆم کە ئێستا بەرەنجامەکانی دەبینرێن. بە داخەوە هەر دوو هەڵبژاردن کە بە یاسا ڕێکخرا بوون دواخران لە پێناو بابەتێکدا کە بە یاسا ڕێکنەخرابوو.\nدکتۆر یوسف موحەمەد باسیش لەوە دەکات ئەوە ناشاردرێتەوە لە هەرێمی کوردستان پرسەکان بە حیزبی کراون، بەڵام بزووتنەوەی گۆڕان و جڤاتی نیشتمانی بزووتنەوەی گۆڕانیش سەرپشکیان کردووە لەوەی چ بڕیارێک دەدات لەوەی بگەڕێتەوە بۆ پەرلەمان یان نا زایدی کرد: ئەوەی من دەیبینم و ئەوەی ئێمە خوازیارین ئەوەیە کاتێک پێمان باشە بگەڕێینەوە بۆ پەرلەمان کە هەست بکەین پەرلەمان خاوەنی بڕیارە و هیچ بڕیارێکیش لە دەرەوەی پەرلەمانەوە بەسەر پەرلەماندا ناسەپێندرێت.\nسەرۆکی پەرلەمانی هەرێمی کوردستان جەخت دەکاتەوە که پێویستە لە هەرێمی کوردستان قۆناغێکی گواستنەوە بێتە ئاراوە و جۆرێکی تری فەرمانڕەوایەتی لە هەرێم بێتە ئاراوە کە جیاواز بێت لە دۆخی فەرمانڕەوایەتی پێش شازدەی مانگی دە، کە بە هۆکاری شکستەکان ناودێری دەکات.\nدکتۆر یوسف زیادی کرد: ئەم ڕەوشەی لە ئارادایە لە ڕووی سیاسییەوە بە تەواوتی شکستی خواردووە، ئەوە دامەزراوە شەرعییەکان نین بڕیار دەدەن لەوەی چارەنوسی خەڵکی کوردستان چی لێدێت، لە ڕووی ئەمنی و سەربازیشەوە بە هەمان شێوە تۆکمەیی نییە و دابەشبوون لە نێوان هێزە چەکدارەکاندا هێندەی تر تۆخ بۆتەوە.\nسەرۆکی پەرلەمانی هەرێم وتی: هیوادارە هەموو لایەنە سیاسییەکانی هەرێم بە گیانێکی بەرپرسیارانەوە مامەڵە بکەن و تێبگەن ئەم نیشتمانە هی هاوڵاتیانی هەرێمی کوردستانە و تاپۆی حیزبە سیاسییەکان نییە.\nلەسەر پرسی کێشەکانی نێوان بەغدا و هەولێر و ئەگەرەکانی دانوستاندن، یوسف محه‌مه‌د وتی: هەرێمی کوردستان دەرفەتی زێڕینی خۆی بۆ دانوستاندن لەگەڵ بەغدادا لە دەستدا لە کاتێکدا پەیمانی تەواو هەبوون بۆ هەرێمی کوردستان کە بە پشتیوانییەکی نێودەوڵەتییەوە هەوڵی چارەسەری گرفتەکان دەدرێت لەگەڵ بەغدا، ئێمه وه‌ک گۆڕان بەشێک نەبووین لە ململانێکی نێوان بەغدا و هەولێر و هەروەهاش هیچ بەرژەوەندییەکی تایبەتیشمان نییە لە بوارەکانی نەوت و بودجە و پێشمەرگە و ناوچە جێناکۆکەکان، بەڵکو تەنها بەرژەوەندی گشتییمان هەیە، هەر بۆیە بە هاوکاری لەگەڵ فراکسیۆنەکانی تری پەرلەماندا ئەگەر بە گونجاو زانرا، ئێمە ئامادەین لەگەڵ بەغدادا بکەوینە سەر خەت."


بکوژی پەنابەرە کوردەکە سزای بۆ دەرچوو\nدادگایه‌كی ئه‌ڵمانى سزاى كۆتایی بۆ ژنێكى سوورى و كچه‌كه‌ى و خۆشه‌ویستى كچه‌كه‌ى ده‌ركرد، كه به‌یه‌كه‌وه وه‌رگێڕێكی كوردى ڕۆژئاواى كوردستانیان سه‌ربڕییه‌وه و دواى تاوانه‌كه‌ش جه‌سته‌یان پارچه پارچه‌كرد.\nدادگایه‌ك له شارى لایبزیگ له ئه‌ڵمانیا، سزاى بۆ سێ تاوانبار ده‌ركرد كه سزاكان له‌نێوان زیندانیكردنى هه‌تاهه‌تایی بۆ نۆ ساڵ و نیو، زیندانیكردنن.\nبه‌پێی هه‌واڵێكى ڕۆژنامه‌ى "بیڵد"ى ئه‌ڵمانی، دایكێك و كچه‌كه‌ى و خۆشه‌ویستى كچه‌كه‌ى، پێش دوو ساڵ وه‌رگێڕێكى كوردى سووریان به‌ناوى (فه‌رهاد. س/ ته‌مه‌ن 30 ساڵ) كه له نووسینگه‌ى فیدڕاڵى بۆ كۆچ و په‌نابه‌ران كارى ده‌كرد، سه‌ربڕی ، دواى كوشتنى وه‌رگێڕه‌كه‌ش، جه‌سته‌یان پارچه پارچه كردووه.\nتاوانه‌كه بۆ مانگى تشرینی دووه‌مى 2015 ده‌گه‌ڕێته‌وه، كاتێك كچێكى سوورى به‌ناوى (سانتا مارییا/ ته‌مه‌ن 16 ساڵ- ئه‌وكات) بانگهێشتى وه‌رگێڕه‌كه بۆ ماڵه‌وه‌ى خۆیان ده‌كات، به‌ڵام له‌گه‌ڵ دایكی به‌ناوى (ئینتیسار/ 38 ساڵ) و خۆشه‌ویسته‌كه‌ى (محه‌مه‌د . ئـ / ته‌مه‌ن 21 ساڵ) پلانیان دانابوو بیكوژن و ده‌ست به‌سه‌ر ئۆتۆمبێله وه‌رزشییه گرانبه‌هاكه‌یدا بگرن، هه‌روه‌ها ته‌واوى پاره‌كانى له بانك ڕابكێشن، كه نزیكه‌ى 10 هه‌زار و 500 یۆرۆ بووه.\nوه‌رگێڕه‌كه نووسینگه‌ى وه‌رگێڕانى بووه و له‌كاتى كارى وه‌رگێڕیدا، كچه‌كه‌ى ناسیوه و كه‌وتووه‌ته خۆشه‌ویستییه‌وه، هه‌رچه‌نده كچه‌كه له په‌یوه‌ندی خۆشه‌ویستیدا بووه له‌گه‌ڵ تاوانبارى سێیه‌مى تاوانه‌كه.\nله‌سه‌ره‌تاى دادگاییه‌كه‌دا، كێشه‌ى دیارنه‌بوونى ته‌رمى قوربانییه‌كه ڕووبه‌ڕووى پۆلیس بووه‌ته‌وه، به‌ڵام دواى نزیكه‌ى پێنج مانگ له ئادارى 2016 توانرا ته‌رمه‌كه‌ى له‌یه‌كێك له دارستانه‌كاندا به پارچه پارچه‌كراوه‌یی، بدۆزرێته‌وه.\nبه‌پێی توێكاریی پزیشكى دادوه‌رى، نزیكه‌ى 40 چه‌قۆ له‌هه‌موو جه‌سته‌ى قوربانییه‌كه دراوه، چونكه به‌یه‌كه‌م لێدان نه‌یانتوانیوه بیكوژن.\nپۆلیسی ئه‌ڵمانى توانییان له‌ڕێگه‌ى زانیارییه‌كانى براى قوربانییه‌كه‌وه به تاوانباران بگه‌ن، كه به ماڵپه‌رى (بیڵد)ى ڕاگه‌یاندبوو، براكه‌ى هه‌موو ڕۆژێك په‌یوه‌ندی به‌دایكییه‌وه ده‌كرد، بۆیه دواى بڕینی په‌یوه‌ندییه‌كانى، گومانى له‌لادروست بووه.\nهه‌روه‌ها پۆلیس توانیویه‌تی ئه‌وه‌ش ئاشكرا بكات، كه له نزیك شوێنى شاردنه‌وه‌ى ته‌رمه‌كه، مۆبایلی هه‌رسێ تاوانبار له ڕۆژى شاردنه‌وه‌ى ته‌رمه‌كه، كاریان كردووه.\nدواتر له‌ڕێگه‌ى نامه‌كانى واتس ئاپى نێو مۆبایلى كچه‌كه‌وه، توانییان ئه‌وه ئاشكرا بكه‌ن، كه (سانتا مارییا) ده‌ستى له‌كوشتنى گه‌نجه وه‌رگێڕه كورده‌كه هه‌یه.\nئه‌م بابه‌ته 4830 جار خوێنراوه‌ته‌وه\nقوباد تاڵەبانی پەیامێکی بڵاوکردەوە


حكومەتی هەرێم خۆی لە یاسای خانەنشینی یەكگرتووی عیراق بێدەنگ كردووە – تۆڕی میدیایی خەڵک\n2020/02/24 - 12:45 PM\nیاسای خانەنشینی یەكگرتووی عیراق زۆرترین مافی داوە بە كارمەندانی حكومەت لەكاتی خانەنشینبووندا، بەڵام حكومەتی هەرێمی كوردستان ئامادەنییە جێبەجێی بكات، جێگری سەرۆكی لیژنە یاسای پەرلەمانی كوردستانیش دەڵێت”حكومەت بەشێك لە پڕۆژە و بەڵێنەكانی دیزە بە دەرخۆنە دەكات”.\nبەپێی بەڵێن و ڕاگەیەندراوی بەرپرسانی باڵای سەرۆكایەتی هەرێم و حكومەت بێت، دەبوو پڕۆژەیاسایەكی یەكگرتوو لەسەر بنەمای یاسای خانەنشینی یەكگرتووی عیراق ئامادەبكرایە بۆ ئەوەی زۆرترین عەدالەت لە خۆبگرێت و جیاوازی نێوان خانەنشینی پلەباڵا و ئاسایی كەمبكاتەوە.\nعەباس فەتاح، جێگری سەرۆكی لیژنەی یاسای لە پەرلەمانی كوردستان بە (خەڵك)ی ڕاگەیاند، ئەو بابەتە تائێستا لەگەڵ لیژنەی ئەوان باس نەكراوە.\nوتیشی”حكومەتی هەرێم زۆربەی پڕۆژەكان دیزە بە دەرخۆنە دەكات”.\nیاسای خانەنشینی یەكگرتووی عیراق كەمترین مووچەی بۆ فەرمانبەران بە 500 هەزار دینار دیاری كردووە، لەكاتێكدا مووچەی خانەنشینی هەیە لە هەرێمی كوردستاندا 150 هەزار دینارە، سەرباری ئەوەی نزیكەی 14 مووچەیان بۆ پاشەكەوت كراوە.\nخانەنشینخانەنشینانخانەنشینی پلە باڵاكانخانەنشینی پەڕلەمانتاران\nبانكی چەمچەماڵ: سبەینێ مووچەی خانەنشینی دابەش ناكرێت\nعیراق، دەست بە دابەشكردنی مووچەی مانگی 12ی خانەنشینان دەكرێت


خولی پلە یەکی ئینگلتەرا - هاڵ ستی vs بیرمینگهام ستی - Soccer - Yariga - Results, fixtures, tables and statistics\nمیلواڵ vs. بارنسلێی نۆتینگام فۆرێست vs. شێفیڵد یونایتد پێرستۆن نۆرس ئیند vs. سەندەرلاند ئاستۆن ڤیلا vs. بۆڵتۆن واندێرێرز میدلێسبرۆ vs. برێنتفۆرد هاڵ ستی vs. بیرمینگهام ستی ڕیدین vs. نۆرویچ ستی شێفیڵد وێنزدەی vs. لیدز یونایتد بریستۆڵ ستی vs. بەرتۆن ئالبیۆن بیرمینگهام ستی vs. کاردیف ستی\nهاڵ ستی vs بیرمینگهام ستی 6-1\nف. کامپڵ (G) 7' (دروستکرا لە لایەن: د.میلێر)\nد.میلێر (PG) 11'\nJ. Bowen (G) 26' (دروستکرا لە لایەن: O. Aina)\nK. Grosicki (G) 72'\nM. Henriksen (G) 76' (دروستکرا لە لایەن: س. لارسۆن)\nس. لارسۆن (G) 87' (دروستکرا لە لایەن: K. Grosicki)\n90' +1 S. Gallagher (G)\n'46 بۆ I. Vassell\n'61 بۆ S. Gallagher\n'69 بۆ M. Henriksen\n'61 بۆ D. Cotterill\n'82 بۆ J. Weir\n'70 بۆ N. Dicko\n'46 بۆ گاڕدنەر\n'61 بۆ J. Maghoma\n'69 بۆ Jon Toral\n'70 بۆ ف. کامپڵ\n'82 بۆ J. Bowen\n7 K. Grosicki 72'\n16 س. لارسۆن 87'\n20 J. Bowen 26'\n25 ف. کامپڵ 7'\n9 N. Dicko بۆ ف. کامپڵ 70'\n17 J. Weir بۆ J. Bowen 82'\n22 M. Henriksen بۆ Jon Toral 69' 76'\n11 I. Vassell بۆ گاڕدنەر 46'\n18 S. Gallagher بۆ L. Jutkiewicz 61' 90+1'\n23 D. Cotterill بۆ J. Maghoma 61'\n10/03/18 CHA کاردیف ستی 3 - 2 بیرمینگهام ستی بینینی ڕووداوەکان زانیاری زیاتر لەسەر ئەم یارییە\n31/03/18 CHA بیرمینگهام ستی 1 - 0 ئیپسویچ تاون بینینی ڕووداوەکان زانیاری زیاتر لەسەر ئەم یارییە\n03/04/18 CHA بۆڵتۆن واندێرێرز 0 - 1 بیرمینگهام ستی بینینی ڕووداوەکان زانیاری زیاتر لەسەر ئەم یارییە\n07/04/18 CHA بیرمینگهام ستی 1 - 1 بەرتۆن ئالبیۆن بینینی ڕووداوەکان زانیاری زیاتر لەسەر ئەم یارییە


ته‌حسین ته‌ها .. دڵ و هونه‌ری من ، بۆ دڵی هه‌موو خه‌ڵكی كورده..!\n( 25/10/1941 ئامێدی _ 28/5/1995 هۆڵه‌ندا)\nهه‌ركاتێك گه‌ره‌كمان بێت باس له ژیانی هونه‌ری و كه‌سایه‌تی هونه‌رمه‌ندێك بكه‌ین ، پێویسته له‌پێشدا هونه‌ره‌كه‌ی بناسین و له ڕوانگه‌ی هونه‌ره‌كه‌یه‌و ڕۆبچینه ناو دنیای هونه‌ری مۆسیقا و گۆرانییه‌كانییه‌وه.\nهونه‌رمه‌ندی لاوك و سترانبێژ ( ته‌حسین ته‌ها) هونه‌ره‌كه‌ی به‌ڕۆحی هه‌مووان ئاشنایه‌و بۆ هونه‌ری نه‌ته‌وه‌كه‌ی ژیا، (34) ساڵ به‌رده‌وامی خزمه‌تكردن و تێكۆشان و چڕینی لاوك و ستران ، هونه‌رمه‌ند هونه‌ره‌كه‌ی له‌چوارچێوه‌ی فۆلكلۆر و هونه‌ری ڕه‌سه‌نی زێد و وڵاته‌كه‌ی لانه‌دا و به‌ڵكو گه‌شه‌ی پێدا تا دوا هه‌ناسه‌ی له‌سینه‌یدا بوو هه‌ست و هونه‌ره‌كه‌ی بۆ گه‌له‌كه‌ی بوو.\nهونه‌رمه‌ند ته‌حسین ته‌ها ، ئه‌و هونه‌رمه‌نده ده‌نگخۆشه‌ی كه‌ڕۆژ به‌ڕۆژ گه‌شه‌ی به‌هونه‌ره‌كه‌ی داو ،له ده‌ڤه‌ره جوان و شیرینه‌كه‌ی ئامێدییه‌وه ده‌نگ و ڕه‌نگی به‌هه‌موو كوردستاندا بڵابۆوه .\nهونه‌رمه‌ند ته‌حسین ته‌ها ، ناوی ته‌واوی ( ته‌حسین ته‌ها محه‌مه‌د سه‌لیم ئامێدی) یه ، ئه‌م هونه‌رمه‌نده زاده‌ی خانه‌واده‌یه‌كی هونه‌ر دۆست و هونه‌ر په‌روه‌ره له ( 25/10/1941) له ناحیه‌ی ( بیبۆ ) سه‌ر به‌شارۆچكه‌ی ( ئامێدی ) هاتۆته دنیاوه .\nباوكی هونه‌رمه‌ند له‌به‌ر ئه‌وه‌ی فه‌رمانبه‌ری میری بووه به‌ناونیشانی ( كاتب ناحیه) به‌هۆی ئه‌و كاره‌وه له‌چه‌ندین ناحیه‌و شارۆچكه‌ی ده‌وروبه‌ری شاری دهۆك( مانگێش ، ئامێدی ، زاخۆ و دهۆك) ئه‌ركی فه‌رمانبه‌رێتی به‌جێهێناوه، بێگومان ئه‌و گواستنه‌وه‌یه كاریگه‌ریی له‌سه‌ر هونه‌رمه‌ند ته‌حسین ته‌ها داناوه له‌ڕووی فه‌رهه‌نگ و كه‌لتوور و هونه‌ری لاوك و سترانی ده‌ڤه‌ره‌كه.\nهونه‌رمه‌ند له‌ساڵی ( 1948) له‌گوندی ( مانگێش ) خراوه‌ته به‌رخوێندن ، قوتابخانه‌و دیوه‌خانی باوكی سه‌ره‌تایه‌ك بووه بۆئه‌وه‌ی هونه‌رمه‌ند هه‌نگاو هه‌ڵبگرێ به‌ره‌و دنیای هونه‌ر ، باوكی هونه‌رمه‌ند یه‌كه‌م هانده‌ری بووه و حه‌زی كردووه كه كوڕه‌كه‌ی ببێت به‌سترانبێژ ، چونكه دركی به‌ده‌نگ خۆشیی له كوڕه‌كه‌یدا به‌دی كردووه ، ئه‌وه‌ش پێچه‌وانه‌ی بیركردنه‌وه‌ی زۆر له باوكانی هونه‌رمه‌ندانی تری نه‌ته‌وه‌كه‌مان كه هه‌میشه ببوونه رێگر و به‌ربه‌ست له‌ئاست گه‌شكرنی هونه‌ری جگه‌رگۆشه‌كانیان.\nله‌به‌ر ئه‌وه‌ی باوكی هونه‌رمه‌ند ( ته‌ها محه‌مه‌د سه‌لیم ئاكره‌یی) به‌خۆی حه‌زو ئاره‌زووی له‌ستران و لاوكی میللی و فۆلكلۆری كوردی بووه و، ئاشقی ده‌نگخۆشان و مۆسیقای میللی نه‌ته‌وه‌كه‌ی وه‌ك نه‌ی و ده‌هۆڵ و زورنا بووه.\nهونه‌رمه‌ند ته‌حسین ته‌ها له دیدارێكدا باس له كاریگه‌ری هونه‌رمه‌ندانی ده‌ڤه‌ره‌كه‌و ماڵه‌كه‌یان ده‌كات و ده‌ڵێت ( ماڵمان به‌شه‌وان شوێنی دانیشتن و كۆڕو كۆبوونه‌وه‌ی هونه‌ر و هونه‌رمه‌ندانی وه‌ك ( عه‌زیز عه‌زاری كه‌مانچه‌و عودژه‌ن بووه، هه‌روه‌ها هونه‌رمه‌ند محه‌مه‌د عارف جزیری و ڕه‌مه‌زان جزیری و چه‌ند هونه‌رمه‌ندێكی دیكه، له‌سترانبێژه ده‌نگخۆشه‌كان كه كارییان له‌سه‌رم كرد ( عارف ڕه‌شید) ی لاوك بێژبوو، كه ده‌نگێكی زوڵاڵ و ئه‌دایه‌كی جوانی هه‌بوو،تائێستاش له‌گه‌ڵ هه‌ست و جووڵه‌ی هونه‌ریم تێكه‌ڵ ده‌بێ و كارم تێده‌كات) (*1)\nكاتێك قوتابی قۆناغی ناوه‌ندی ده‌بێت ، به‌هۆی ئاهه‌نگ و سه‌یرانی قوتابخانه‌و هاوڕێكانی و هونه‌رمه‌ند به‌ده‌نگه خۆشه‌كه‌ی شادی و ئاهه‌نگ و سه‌یرانه‌كانی خۆشتر و به‌جۆشتر كردووه‌و ، هه‌موو كات له‌لایه‌ن هاوڕێكانی و ده‌وروبه‌رییه‌وه هاندراوه كه‌به‌رده‌وام بێت له‌سه‌ر گۆرانی خوێندن.\nهونه‌رمه‌ند سه‌باره‌ت به یه‌كه‌م كاری هونه‌ری كه له‌ساڵی (1958) ئه‌نجامی داوه وه‌ك گۆرانی و ئاواز دانان، ئه‌و توانا هونه‌رییه‌شی هه‌بووه كه له‌شانۆدا به‌شداری بكات، ته‌حسین ته‌ها ی هونه‌رمه‌ند ده‌ڵێت ( یه‌كه‌م گۆرانی خۆم كه ئاوازم له‌سه‌ر دانا ، گۆرانی ( ئاشكرا ناكه‌م) بوو، هه‌رله‌وساڵه‌شدا (1958) به‌ختی خۆم له‌شانۆش تاقیكرده‌وه‌له‌شانۆگه‌ری ( یاسمین) كه وه‌ك جۆره ئاهه‌نگێكی ته‌مسیل و گۆرانی بوو، خۆشم ڕۆڵی پاڵه‌وانه ئافره‌ته‌كه‌م بینی ) (*2)\nله‌دوای یه‌كه‌م ئاوازو نواندنی له‌شانۆدا ، به‌هره‌ی هونه‌ری هونه‌رمه‌ند زیاتر گه‌شه ده‌كات و حه‌زو خولیای بۆ هونه‌ر چڕتر ده‌بێته‌وه و، به‌هیواوه‌و له‌دواڕۆژی خۆی ده‌ڕوانێ، له‌وه‌ڵامی پرسیارێكدا ئایا كێ هانده‌ر و ڕێنیشانده‌ری بووه كه بڕواته به‌غدا و ڕووبكاته په‌یمانگای هونه‌ره جوانه‌كان ؟\nهونه‌رمه‌ند ته‌حسین ته‌ها ئه‌و كه‌سایه‌تیه ڕێنیشانده‌ره‌مان پێ ده‌ناسێنێ و ده‌ڵێت ( به‌ڕێكه‌وت هونه‌رمه‌ندی گه‌وره‌ی عێراقی ( دكتۆر خالد الجادر) بۆ گه‌شتی هاوینه هاتبووه كوردستان و هاته ئامێدی ، له‌وێ چالاكییه هونه‌رییه‌كانی منی بینی و زۆری به‌دڵ بوو ، پێی ووتم وه‌ره بۆ به‌غدا بۆ په‌یمانگای هونه‌ره جوانه‌كان ، دوای ئه‌وه‌ی ناوه‌ندیم ته‌واو كرد ته‌قدیمی په‌یمانگای ناوبراوم كرد و قبووڵ كرام ) (*3)\nته‌حسین ته‌ها هه‌رچه‌نده له‌هه‌ردوو بواری هونه‌ردا ( ستران و شانۆ) سه‌ركه‌وتووبووه ، كاتێك له‌په‌یمانگا وه‌ڵامی ده‌درێته‌وه وه‌رگیراوه ، به‌ڵام له‌به‌شی ( شانۆ) و درێژه به‌خوێندن ده‌دات و تابڕوانامه وه‌رده‌گرێت و ده‌بێت به ( مامۆستای هونه‌ر) له‌هه‌مان كاتیشدا خۆی فێری ئامێری ( عود ) ده‌كات كه‌یارمه‌تیده‌ری ده‌بێت بۆ ئاوازی سترانه‌كانی، ئه‌و كاته‌ی قوتابی په‌یمانگای هونه‌ره جوانه‌كان ده‌بێت له‌شاری به‌غدا ، به‌ده‌رفه‌تی ده‌زانێ كه خۆی بگه‌ینێته رادیۆی كوردی به‌غدا، ئه‌و كاره ئه‌نجام ده‌دات له‌ساڵی (1961) ده‌چێته ڕادیۆ به‌شی كوردی گۆرانی تۆمارده‌كات و ئه‌وه‌ش ده‌بێته ده‌رفه‌تێك بۆزیاتر ناساندن و ده‌ركه‌وتنی هونه‌رمه‌ند ته‌حسین ته‌ها.\nدوای ئه‌وه خوێندنی په‌یمانگا ته‌واو ده‌كات له‌ساڵی ( 1964) به‌مامۆستای هونه‌ر له‌قوتابخانه ی مه‌خمووری سه‌ره‌تایی داده‌مه‌زرێت.\nله‌مه‌خموور وه‌ك مامۆستایه‌ك وانه‌ی هونه‌ر به قوتابییه‌كانی ده‌ڵێت وئه‌و ئه‌ركه‌ی له‌سه‌ر شانییه‌تی به ئه‌مه‌كه‌وه ڕایده‌په‌ڕێنێ، له‌ساڵی (1968) ڕاژه‌كه‌ی ده‌گوازرێته‌وه بۆ شاری هه‌ولێر به‌هه‌مان ناونیشان مامۆستای هونه‌ر و به‌رده‌وام ده‌بێت له‌سه‌ر وانه وتنه‌و كارو چالاكییه هونه‌رییه‌كانی و پێوه‌ندی دۆستانه‌و هونه‌رییانه له‌گه‌ڵ هونه‌رمه‌ندانی شاری هه‌ولێر درووست ده‌كات ، له‌به‌ر ئه‌وه‌ی هونه‌رمه‌ند ته‌حسین ته‌ها خاوه‌نی ڕه‌وشتێكی به‌رزو دڵپاك و هه‌ست ناسك و نه‌فس به‌رزو كوردپه‌روه‌رو زمان شیرین و حه‌زی به‌تێكه‌ڵاوی خه‌ڵك و دۆست و یاران بووه ، پێوه‌ندی له‌گه‌ڵ هونه‌رمه‌ندانی گۆرانیبێژ و شانۆكارانی هه‌ولێردا درووست ده‌كات و هه‌موو هونه‌رمه‌ندان خۆشیان ویستووه وه‌ك ( تایه‌رتۆفیق ، فوئاد ئه‌حمه‌د، باكووری ، ڕه‌سوڵ گه‌ردی و حه‌یده‌ر به‌قاڵ و...تاد) .\nله‌شاری هه‌ولێر ده‌رفه‌تی زیاتر بۆ ده‌ڕه‌خسێ و خۆشی چالاك بووه له كاره هونه‌رییه‌كانیدا و هه‌وڵیشی داوه كه ڕێگای به‌غدا بگرێته‌وه به‌ر بۆ تۆماركردنی به‌رهه‌مه هونه‌رییه‌كانی له‌ڕادیۆ و ته‌له‌فزیۆنی به‌غدا و كه‌ركوك، له‌دوای ڕێكه‌وتننامه‌ی به‌یانی (11 ی ئاداری 1970) و وه‌رچه‌رخانێكی گرنگ بوو بۆ هه‌موو كایه‌كانی ژیان له‌كوردستان به‌گشتی و به‌تایبه‌تی بۆ هونه‌ر و هونه‌رمه‌ندان.\nهونه‌رمه‌ندانی دڵسۆز له‌هه‌موو بواره‌كانی هونه‌ردا سه‌رقاڵی كار و تێكۆشانی هونه‌ری بوون به‌هۆی ئه‌و ئازادی و ئارامییه‌ی خوڵقابوو، هونه‌رمه‌ند ته‌حسین ته‌هاش به‌هه‌مان شێوه چالاكییه هونه‌رییه‌كانی له‌گه‌شه‌كردن و ناساندنی به‌رده‌وام دابووه، له‌نێوان شاره‌كانی كوردستان و ئه‌و ئاهه‌نگ و فیستڤاڵانه‌ی به‌بۆنه‌ی جه‌ژنی نه‌ورۆزه‌و له‌شاری به‌غدا ئه‌نجامدراوون له‌گه‌ڵ هونه‌رمه‌ندانی هاوڕێی به‌شداربووه ، هه‌وره‌ها له ئا‌هه‌نگی نه‌ورۆزی ساڵی (1971) له‌یاریگای هه‌ولێر و شارۆچكه‌ی ڕه‌واندز به‌شداری كردووه و هه‌موو كات بۆته جێی ڕه‌زامه‌ندی بینه‌ران و بیسه‌رانی ده‌نگه به‌سۆزه‌كه‌ی .\nمامۆستا و هونه‌رمه‌ندو نووسه‌ر ( باكووری ) له‌باره‌ی یه‌كترناسینی له‌گه‌ڵ هونه‌رمه‌ند ته‌حسین ته‌ها ده‌ڵێت( له 15ی ئاداری 1970 من له‌قوتابخانه‌ی ناوه‌ندی جمهوری كوڕان مامۆستا بووم له هه‌ولێر ، خۆشیی و شادی و هه‌ڵپه‌ڕكێ له‌هه‌موو لایه‌كی شار ده‌كراو خه‌ڵكه‌كه زۆر كه‌یف خۆش بوون، قوتابییه‌كان له‌حه‌وشه‌ی قوتابخانه گۆرانی و شاییان ده‌چڕی و هه‌ڵده‌په‌ڕین، سه‌یری ئه‌و خۆشی و شادی و به‌زمه‌م ده‌كرد، یه‌ك له‌فه‌ڕاشه‌كان هات و وتی گه‌نجێك هاتووه جه‌نابتی ده‌وێ، ئه‌وگه‌نجه‌ش له‌دووره‌وه بۆلامان هات ، من زوو ناسیمه‌وه‌ته‌حسین ته‌هابوو ..! یه‌كسه‌ر ده‌ستم درێژكردو تۆقه‌یه‌كی گه‌رممان كرد، چونكه من گوێم له‌ده‌نگی بوو به‌ڵام له‌نزیكه‌وه نه‌مدیبوو، ویستم بیبه‌مه ژووری ئیداره دانیشین ، به‌ڵام ئه‌و وتی بۆئه‌وه هاتووم ئاگادارت بكه‌م ده‌بێت بچین بۆ به‌غدا بۆ ڕادیۆ و ته‌له‌فزیۆن ئاهه‌نگ به‌بۆنه‌ی جه‌ژنی نه‌ورۆز و به‌یانی 11ی ئادار سازده‌كرێت) (*4)\nمامۆستا و هونه‌رمه‌ند (وریا ئه‌حمه‌د) ئه‌ویش سه‌باره‌ت به یه‌كه‌م ناسینی له‌گه‌ڵ هونه‌رمه‌ند ده‌ڵێت ( دۆستایه‌تی من له‌گه‌ڵ ئه‌و پیاوه ده‌گه‌ڕیته‌وه بۆ ساڵی (1972) ئه‌وكاته‌ی به‌بۆنه‌ی وه‌رگرتنی مۆڵه‌تی فه‌رمی بۆ ( تیپی مۆسیقای باواجی كۆیه) له‌ته‌ك چه‌ندین سترانبێژی دی داوه‌تمان كرد ، له‌ساڵی (1977) بۆیه‌كه‌مین جار له‌به‌ڕێوه‌به‌رایه‌تی چالاكی قوتابخانه‌كانی هه‌ولێر ، پێكه‌وه ئۆپه‌رێتێكمان ئاماده‌كرد ئێمه ئاواز دانان و ئه‌ویش ده‌رهێنان و جوڵه و سه‌مای ئیقاعی ، ئۆپه‌رێته‌كه له‌نوسینی شاعیر ( مه‌دحه‌ت بێخه‌و) بوو ، خه‌ڵاتی دووه‌می له‌سه‌ر ئاستی هه‌موو وڵاتی عێراق به‌ده‌ست هێنا، جگه له پێكه‌وه كاركردن له‌میانی ( تیپی هونه‌ری هه‌ولێر ) كه‌له‌چه‌ندین كۆنسێرتی ئه‌و تیپه‌دا پێكه‌وه به‌شداریمان بووه ، خۆی سه‌ره‌تا یه‌كێك بووه له‌دامه‌زرێنه‌رانی ئه‌و تیپه) (*5)\nئه‌وه‌ش به‌ڵگه‌یه كه هونه‌رمه‌ند ته‌حسین ته‌ها چه‌ند له‌خه‌می هونه‌ری نه‌ته‌وه‌كه‌یدابووه‌و یه‌كێك بووه له ده‌سته‌ی دامه‌زرێنه‌ری تیی ( هونه‌ری هه‌ولێر) بۆزێده‌تر ئاشنابوون به سه‌ره‌تای دامه‌زراندنی تیپی ناوبراو هونه‌رمه‌ند ( نه‌جات جه‌وهه‌ر ) له‌باره‌ی هونه‌رمه‌ند ته‌حسین ته‌ها وه ده‌ڵێت ( مامۆستا تەحسین تەها وەك ھونەرمەندێکی بەرزو بەناو و دەنگ خزمەتێکی زۆری بە ھونەری گۆرانی ڕەسەنی کوردی کردوە ، خاوەن دەنگێکی سەرنج ڕاکێش و ستایلی تایبەت بەخۆی و ئاواز دانەرێکی سەرکەوتوو بوو، لەھەرچوار پارچەی کورستان، گوێگرو ھەوادارێکی زۆری ھەبوو، خاوەن ڕێزێکی زۆر تایبەت بوو، ھونەرەکەشی زۆر بەئاست تەماشا دەکرا، بۆیە زۆر لەھونەرمەندانی کۆن و تازەش گۆرانیەکانی دووبارە دەڵێنەوە، جگە لەوانەش دەرھێنەرێکی زۆرباشی ئۆپەرێتی شانۆیی بوو، زۆر شارەزای شاییە کوردیەکان بوو، زۆربەی بەرھەمەکانی کە بەشداری لەڤیستیفاڵی چالاکی قوتابخانەکانی سەرئاستی عێراق دەکرد، پلەی یەکەمی بەدەست دەھێنا.... وە ئەگەر باسی بە مەوقیفی و جوامێری و نیشتیمان پەروەری و پیاوەتی و میوان دۆستی شەھامەتی .....ھتد، بکەین، ھەر تەواو نابێت، سه‌باره‌ت به تیپی ھونەری ھەولێر ئیجازەی فه‌رمی وەرگرتووە بەژمارە (712) لە بەرواری (1/2/1971) ، بەشی مۆسیقاو شانۆ بوو، دەستەی دامەزرێنەر لەسێ کەسی دەرچوی ھونەرەجوانەکان پێكهاتبوو هونه‌رمه‌ندان ( جەمال ھیدایەت، سولتان عەبدولاو تەحسین تەھا) وە دوانزەکەسی ترش کە ھەمویان بەیەکەوە دەبوون بە ١٥ کەس .) (*6)\nتیپی هونه‌ری هه‌ولێر به‌شداری له‌هه‌موو بۆنه نه‌ته‌وایه‌تی و نیشتمانییه‌كان و جه‌ژنی نه‌ورۆزو سه‌یران و ئاهه‌نگه‌كاندا كردووه له‌گه‌ڵ تیپه مۆسیقییه‌كانی تری كوردستان و هونه‌رمه‌ند ته‌حسین ته‌ها یه‌كێك بووه له هونه‌رمه‌نده دیاره‌كانی ئه‌و تیپه مۆسیقییه.\nهونه‌رمه‌ند ته‌حسین ته‌ها له‌دوای ساڵی (1978) به‌دواوه ژماره‌یه‌كی زۆر لاوك و سترانی ئه‌وینداری و سروودی نیشتمانی و سروودی بۆ پێشمه‌رگه‌و جه‌ژنی نه‌ورۆز خوێندووه، به‌پێی هه‌ندێك له‌سه‌رچاوه‌كان ئاماژه به كۆی به‌ر‌هه‌مه‌كانی ده‌ده‌ن كه (150) گۆرانی زۆرینه‌یان بۆ ڕادیۆ و ته‌له‌فزیۆن ، گۆرانی به‌سۆزی تۆماركردووه و پێشكه‌شی گوێگران و هه‌وادارانی كردووه . له‌به‌رهه‌مه‌هونه‌رییه‌كانیداجیا له‌وه‌ی زۆرینه‌ی له ئاواز و هۆنراوه‌ی خۆی بووه به‌ڵام زیاتر هۆنراوه‌ی شاعیران ( به‌درخان سندی ، فه‌یسه‌ڵ مسته‌فا و ڕێكێش ئامێدی ) ئاوازی له‌سه‌ر داناوون، له‌بواری ژه‌نینی موزیكیشدا به‌ده‌ست و په‌نجه‌ی هه‌ردوو هونه‌رمه‌ند ( ئه‌نوه‌ر قه‌ره‌داخی و دڵشاد محه‌مه‌د سه‌عید) سه‌رسام بووه، زۆر حه‌زیشی به‌ده‌نگی هونه‌رمه‌ندان ( تایه‌ر تۆفیق ، محه‌مه‌د عارف جزیری و شه‌ماڵ سائیب ) بووه.\nجیا له‌بواری هونه‌ری لاوك و سترانچڕیندا هونه‌رمه‌ند ڕۆڵێكی باش و به‌توانای بینیوه له ئۆپه‌رێتداو سه‌ر‌كه‌وتنی به‌ده‌ستهێناوه ( مامۆستا تەحسین تەها لەبواری ئۆپەرێتیشدا خزمەتی كردووە‌و لە ئۆپەرێتەكانی( داستانی شۆڕش‌و روباری ژیان‌و دەرگاكانی ژیان) وەك ئەكتەر بەشداری كردووە‌و رۆڵی دیار‌و سەرەكی بینیوە) (*7)\nئاماژه به‌هه‌ندێك له‌لاوك و ستران و سرووده‌كانی هونه‌رمه‌ند ته‌حسین ته‌ها ده‌ده‌م ، گۆرانییه‌كانی ئاوێنه نوێنی ژیانی گوند ولادێ و جوتیار و ئه‌ویندار و ژینگه‌ی جوان و سه‌ركه‌شی كوردستان و چیرۆكی ڕاسته‌قینه ده‌نوێنن ( دارڤانۆ ، به‌ژنا ده‌لالێ ، باران ، ئه‌ڤرۆ كه هاته بیرا من ، من تونه‌ڤی ، من خه‌م ده‌ریایه كا كیره ، دایێ وڵات شیرینه ، ئه‌ی عه‌زیزان، میلله‌تێ مه ، تو خه‌ون بوی ، تو وه‌ره نوكه نوكه ، بێرڤانێ ، ده‌ردۆ ، تا ئه‌ز هیلام ، نه‌ورۆز ، پێشمه‌رگه ، سه‌یرانا ، دیلۆ مه‌یره‌مێ ، وه‌ره بگره ده‌ستێ من ، ڕابه جوتیار ، چومه زاخۆكێ و ئه‌ی فه‌له‌ك و چه‌ندینی تر ) خه‌رمان به‌ره‌كه‌ت له‌هونه‌ری ڕه‌سه‌نی هونه‌رمه‌ند ته‌حسین ته‌ها .\nهونه‌رمه‌ند له‌ساڵی (1994) وڵات جێدێڵی و ڕووده‌كاته وڵاتی هۆڵه‌ندا نیشته‌جێ ده‌بێت ، به‌داخه‌وه له غوربه‌ت دووچاری نه‌خۆشیی ده‌بێت و به‌و ده‌رده‌وه ده‌ناڵێنێ تا ڕێكه‌وتی (28/5/1995) كۆچی دوایی ده‌كات و ماڵئاوایی له كوردستان و هونه‌ر و ئازیزانی ده‌كات و ناو و نازناوی بۆهه‌میشه ده‌چێته خانه‌ی نه‌مرانی وڵاته‌وه، ئه‌و هونه‌رمه‌نده خاوه‌ن ده‌نگ و چریكه به‌سۆزو بوێر و به‌هه‌ڵوێسته‌ی وڵات ، كه هه‌موو كات ئاواتی بووه ڕۆژێك بێت و به‌ئازادی ده‌نگ هه‌ڵبڕێت و بۆئازادی و سه‌ربه‌خۆیی كوردستان ستران و لاوك و سروود بچڕێ، به‌داخه‌وه ته‌رمێكی ساردو سڕ له‌هۆڵه‌نداوه به‌ڕێ ده‌كه‌وێت بۆ زێده‌كه‌ی ، له‌ڕێكه‌وتی (4/6/1995) ده‌گاته‌وه زاخۆ و له‌وێوه به‌مه‌راسیمێكی شایسته و به‌ئاماده‌بوونی جه‌ماوه‌رێكی زۆر له عاشقان و هه‌وادارانی هونه‌ره‌كه‌ی ته‌رمی پیرۆزی هونه‌رمه‌ند به‌ره‌و شاره شیرین و جوانه‌كه‌ی ئامێدی لانكه‌ی به‌دنیاهاتنی ، له‌وێ به‌خاكی پیرۆزی كوردستان ده‌سپێردرێت.\nچه‌پكه گوڵی ڕێزو وه‌فا بۆ گڵكۆی هونه‌رمه‌ند و سڵاو له‌مێژووی جوان و پڕ به‌خششی هونه‌ری هونه‌رمه‌ند ته‌حسین ته‌ها، یاد و یاده‌وه‌رییه‌كانی هه‌موو كات به‌رز و پڕ شكۆ بێت.\nجه‌مالی ده‌لاك 30/5/2021\nسه‌رچاوه: (*1) كتێبی گۆرانیبێژه نه‌مره‌كان ، باكووری ، به‌شی یه‌كه‌م ، لاپه‌ڕه ( 194)\n(*2 و 3) هه‌مان سه‌رچاوه‌ی پێشوو ، لاپه‌ڕه ( 195)\n(*4) هه‌مان سه‌رچاوه‌ی پێشوو ، لاپه‌ڕه ( 190)\n(*5) كتێبی كه‌شكۆڵی نوسینه‌كانم ، وریا ئه‌حمه‌د ،، لاپه‌ڕه (522)\n(*6) (26 ) ساڵ تێپه‌ڕبوون به‌سه‌ر كۆچی دوایی هونه‌رمه‌ند ته‌حسین ته‌ها ،،، ئه‌كاونتی هونه‌رمه‌ند (نه‌جات جه‌وهه‌ر) فه‌یسبوك (28/5/2021)\n(*7) چراكانی نیشتمان ، تەحسین تەها، دەنگێک لە بادینانەوە، ئه‌كاونتی به‌ڕێز ( خه‌لیل عه‌بدوڵڵا) فه‌یسبوك (27/5/2021)\nریوییەكی دەگمەن لە كوردستان دۆزرایەوە\nسرووشتە جوانەكەی شارۆچكەی ئامێدی\nجیاوازی هەنجیر لە گەڵ تەوسکە دا چیه ؟


حکومەتی هەرێمی کوردستان تەنیا دەنگێکی کوردی لە (بەغدا) پێنەپارێزرا لەو شارەی کە داوای مافی نەتەوەیەکی لێدەکات. - شـه‌فـه‌ق نيـوز\nحکومەتی هەرێمی کوردستان تەنیا دەنگێکی کوردی لە (بەغدا) پێنەپارێزرا لەو شارەی کە داوای مافی نەتەوەیەکی لێدەکات.\nهۆگری کردووم ، تا ئەو رادەیە بە ئەرکم زانیوە بەشێوەیەکی بەردەوام سەردانوو بەدوا داچوونی بۆ بکەم . ئەو دەنگە ئاشنایە ناوی رادیۆی شەفەق بوو، ئەو دەمانەش تا لە دەروازەکانی شاری بەغدا نزیک دەبووینەوە مەراقی ئەومان دەکرد بەدوای ئەو دەنگە ئاشنایەدا بگەرێین تاکوو لە تاریکستانی شاری غەدروو تائییفەو تەقینەوەو تیرۆر دەنگێکی گەرمی خۆمانە ، بە زمانی خۆتوو خۆشەویست و نەرموونیانی کوردانە پێت بلێ خوه ش هاتن ، (رادیۆ شه‌فه‌ق هاوەلدان) ، ئەو دەمە لە تەک ترسوو دلەراوکێ و غەریبی هەستێکی دلنایی و ئارام بوونوەمان پێ دەبەخشرا وەک بلێی پێ دەنێیە شاروو زێدی باوان . ئەو ژینگە سەختوو مەترسیدارەیکە شەفەق تێێدا دەژیاو ئاودێری وێژەو کەلتوورو زمانی کوردی دەکرد ، هەردەم بۆمن جێگای سەرسامی لە هەمان کات رێزوو پێزانین بوو . چونکە شەفەق کە تەنیا رادیۆو دەنگی کوردی بوو لە ناو ئاپۆراوو ژاوەژاوو شەپۆلە موگناتیزیە دژ بەرەکانی رادیۆو تیڤی یە کانی عەرەبی لەبەغدا ، ئەرکێکی فرە گرنگوو مێژوویی لە ژیاندنەوەو بەرگری لە فەوتان و لەناوچوونی بەشێک لە جەستەی زمانی کوردی بە ئەستۆ گرتبوو ، بە بێ گرنگیێکی شیاو یان دەست خۆشانەیەک لە لایەن دەستەلاتی سیاسی یان پێزانینێکی راگەیاندنی کوردی لە هەریمی کوردستان.\nزۆر باداخەوە تێروانینی سەرکردایەتی و راگەیاندنی کوردی کە زۆرتر زایەلەی دەنگی لایەنە سیاسیەکانن بۆ کوردی دانیشتووی بەغدا ( فەیلیەکان) روانگەیەکی بەتەواوی سیاسی بووە نە نەتەوەیی ، بۆیە ئاقاروو مەوداو جوغرافیا، لە تەک تێنەگەیشتن لە قوولایی ئستراتیژی، درزێکی پانوو پۆری کە رۆژ بەرۆژییش لە فراوانبووندایە بەدی هێناوە . لەو پرسەدا دیارە هاوکێشەو بابەتەکان روونوو ئاشکران ، دیارە هەرێم بە تاکتیکی سندوقی دەنگوو پرستیژی سیاسی لە پایتەختی عێراق تەماشای کێشەی کوردانی فەیلی کردووە نە وەکوو بەشێک لە جەستەی نەتەوەیەک کە لەهەر بارودۆخێک دەبێ پێی رابگاو تیماری برینەکانی بکات . بۆیە چارەنووسو بەختوو قەدەری ئەو بەشەی کورد بەو ئەندازەیە حسابی بۆ کراوە کە لە سندووقەکانی دەنگ هاتۆتە دەرێ و کورد لەگەڵ روانگە حزبیەکەی فەرزی پێگەی ئەویشی کردووە .\nبە بروای من ئەگەر روانگەو پلانە درێژ مەوداکانی دەستەلاتی سیاسی هەرێم لە بەرابەر بەشەکانی دابراوی نەتەوەکەمان گۆرانێکی ئەرینی و کردارەکی بە پەلەی بەسەر دانەهێنرێ و رێکارێکی دیاروو رون ، کە شێوازی پرۆڤەی خۆشەویستی نەتەوەیی نە وەک ریکلامێکی بازرگانی و نەوەک بانگەشەیەکی سیاسی دەمەکی جاری بۆ نەدرێ وجێ بە جێ نەکرێ ، دەرزی تێکەوتوو هێلی دابران نە بەتەنێ فەیلی ، بەلکوو بەشەکانی تری کوردیش کە بە ئایین یان زاراوە لە کەمینەدان دەگرێتەوە .\nئایا دەستەلات داران دەتوانن دلنیایی ئەوە ببەخشن ، کە ئەو وارگەو پێگەو بنە هەستیارانەی کورد لە دەرەوەی هەرێم ئەگەر بروخێن دەتوانن بنیاتی بنێنەوە ؟\nدامەزراندنەوەو نۆژەنکردنەوەی ئەو قەلاو رەگ و ریشە داکووتاوانە بەرهەمی مێژووێیکی کەوناروو خۆراگری سەدان سالەی گۆشتوو ئێسکو خوێنی رۆلەکانی نەتەوەیەکن کە گشت چوار چێوەی یاساکانی مرۆڤایەتی لە بارەی سەرهەلدانوو لەناوچوونی کۆمەلگەکان و شارستانیەکان دەیان گرێتەوە ، ئەوان شوێنەوار نین ( یونسکۆ) بە وەرگرتنی گۆژمەیەک دراو نۆژەنوو نوێ بینایان بکاتەوە ،\nوەک چۆن لە دوازدە سالی پر تراژدی ژیانی دەزگای شەفەق لەناو فەزای پر لە ئاگرو خوێنوو سەر برین لە بەغدا ، کورد لە هەرێم بە ئەرکوو لە خۆ بردوویی نەزانی . وەهاش لە خاموش بوونوو خنکانی تەنیا هەناسەی کوردی لە بەغدا ئاگادار نیە .\nمخابن حکومەتی هەرێمی کوردستان تەنیا رادیۆیەکی لە دەرەوەی هەرێم پێ نەپارێزرا لەو شارەی کە داوای مافی نەتەوەیەکی لێ دەکات .


ده‌ستدرێژیه‌کانی سوپای تورکیا – Denegkan\nbyدارا\tDecember 20, 2007\tگشتی\nبێهه‌ڵوێستی ده‌سه‌ڵاتی باشووری کوردستان… !\nدارا مه‌حمود ——-\nهێرشی سوپای تورکیا بۆسه‌ر ناوچه سنوورییه‌کانی باشوری کوردستان و باره‌گاکانی پ ک ک، له ڕووی سه‌ربازییه‌وه شتێکی زێده نوێ نییه و له ماوه‌ی پتر له‌دوو ده‌هه‌دا چه‌ندان جار هێرش و په‌لاماردانی له‌مجۆره بۆسه‌ر باشووری کوردستان و باره‌گاکانی پارتی ناوبراو ئه‌نجامدرا‌ون. به‌ڵام ئه‌وه‌ی نوێیه بریتییه له لایه‌نه سیاسییه‌که‌ی. که‌له‌سه‌ر هه‌موو ئاسته‌کانی ناوخۆۆ هه‌رێمی و جیهانی گۆڕانکاریی به‌سه‌ردا هاتووه.\nهه‌ربۆیه شڕۆڤه‌کردنی ئه‌م هێرش و په‌لاماره نوێێه که‌متر به‌لای زیانه گیانی و مادییه‌کانی دوو لایه‌نی شه‌ڕکه‌ردا ده‌چن. چونکه که‌وتنه‌وه‌ی زیانی گیانی له‌دوولایه‌ن که‌چه‌کدارن. پێشوه‌خت چاوه‌ڕوانکراوه. به‌ڵکو زۆربه‌ی لێکدانه‌وه‌و شڕۆڤه‌کان به‌دوای دیتنه‌وه‌ی وه‌ڵامی چه‌ند پرسی گرنگ وه‌ک: مه‌به‌ستی هێڕش له‌م ساته‌وه‌خته‌دا، ئاکامه سیاسییه‌کانی هێرشه‌که، لایه‌ناکانی به‌شدارو دژ… هتد که ئه‌مانه‌ش هێنده‌یان باس لێوه‌کراوه‌و ده‌کرێت که ئیتر لێره‌دا زێده پێویست به دووباره‌کردنه‌وه‌یان ناکرێت. \nهه‌روا ئه‌وه‌ی ڕژێمی تورکیاو سیسته‌مه نه‌ژادپه‌رستییه‌که‌ی ده‌رهه‌ق به‌کورد ده‌یکات، زێده نامۆ نییه. به‌ڵکو چاوه‌ڕوانکراوه‌و نیشانده‌ری سیمای ڕاسته‌قینه‌ی خۆیه‌تی. ڕژێمێک که‌له‌سه‌ر بنه‌مای ئایدیۆلۆژیای نه‌ژادپه‌رستی و نکوڵیکردنی ئه‌ویتر بنیاتنرابێت، هه‌رئه‌مه‌ی چاوه‌ڕوان لێده‌کرێت. ته‌نانه‌ت بێده‌نگی و بێهه‌ڵوێستی کۆمه‌ڵگای نێوده‌وڵه‌تیش جێگای سه‌رسوڕمان نییه. چونکه له‌سه‌ر بنه‌مای به‌رژه‌وه‌ندی، به‌تایبه‌تیش به‌رژه‌وه‌ندییه مادییه‌کان به‌ڕێوه‌ده‌چێت و به‌م جیهانه بێڕه‌حم و بێداده ئاشنایه. به‌ڵام ئه‌وه‌ی که تێگه‌یشتنی زه‌حمه‌ته هه‌ڵوێستی ده‌سه‌ڵاتی باشوری کوردستانه. چونکه ئه‌وه خه‌مساری و لاوازیی هه‌ڵوێستی ئه‌وان بوو بوێریی به‌عیراق به‌خشی له کێشه‌که‌دا لایه‌نی تورکیا بگرێت. و هه‌ر ئه‌و هه‌ڵوێسته‌ش بوو ئه‌مه‌ریکای بێخه‌م کرد، له‌وه‌ی ئه‌و ده‌سه‌ڵاته به‌رهه‌ڵستکارییه‌ک بنوێنی. و که‌واته ئه‌و چراسه‌وزه‌ی ئه‌مه‌ریکا بۆ تورکیای هه‌ڵکرد، پێشتر له‌لایه‌ن ده‌سه‌ڵاتی باشووره‌وه بۆ هه‌ڵگیرسێنه‌رانی شه‌ڕ هه‌ڵکرابوو.\nهه‌ربۆیه لێدوانه لاوازو شه‌رمناویه‌کانی به‌رپرسانی ده‌سه‌ڵاتی باشوورو نه‌چوونی به‌ڕێز مه‌سعود بارزانی بۆ دانیشتن له‌گه‌ڵ کوندولیزاڕایز سه‌رنجی که‌سی ڕانه‌كێشاو. جگه له ده‌زگاکانی ڕاگه‌یاندنی خودی، که‌سی تر، وه‌ک هه‌واڵێکی ساده‌ش باسی لێوه‌نه‌کرد. چونکه ئه‌وان پێشتر کاتێک ڕایانگه‌یاند که‌ئه‌گه‌ر سووپای تورکیا هێرش بکات و ئه‌وان به‌مه‌به‌ست نه‌گرێت، کارییان پێدانابێت. و لێدوانه‌کانی نێچیرڤان بارزانی به‌وه‌ی که ئه‌وان له‌پێناو پاراستنی په‌یوه‌ندییان له‌گه‌ل تورکیادا هه‌موو شتێک ده‌که‌ن… خۆیان ساغکرده‌وه. و به‌واتایه‌کی تریش فتوای ئه‌نجامدانی ئه‌وهێرشه‌یان دا . له‌وه‌به‌ولاوه‌تریش بڕیاری ناجوامێرانه به سه‌پاندنی ئابڵوقه‌ی خۆراک بۆسه‌ر ئه‌و ناوچانه‌ی چه‌کدارانی (پ ک ک) ی لێیه ئه‌و بێلایه‌نییه‌ی ئه‌وان بانگاشه‌یان بۆده‌کرد خسته ژێر پرسیاره‌وه.\nهه‌ڵوێستی نابه‌جێ و هه‌لپه‌رستانه‌ی ده‌سه‌ڵاتی باشوری کوردستان، و به‌تایبه‌تیش بڵاوکردنه‌وه‌ی ترس و گومان له‌وه‌ی تورکیا وڵاتێکی به‌هێزه‌و شه‌ڕی له‌گه‌ڵ ناکرێت. یان ئه‌وه‌ی باری ئابووری هه‌رێم و گوزه‌رانی خه‌ڵک ده‌شێوێت. یانیش باوی شه‌ڕی چه‌کداری نه‌ماوه‌و پ ک ک ده‌بێ چه‌ک دابنێ. پتر بووبه‌هۆی چاسووریی تورکیاو جورئه‌تی هێرشکردن.\nله‌دیرۆکی هاوچه‌رخ و کۆنی کوردا که‌متر واهه‌بووه بزووتنه‌وه‌ی ئازادیخوازییانه‌ی کورد به‌ڕێگای نیزامی شکه‌ست بخوات. به‌ڵکو شکه‌ست. له‌ڕێگای سیاسه‌تی هه‌ڵه، دووبه‌ره‌کی، خیانه‌ت، فریوخواردن… هتد به‌دیهاتووه. ئه‌مڕۆش هه‌روایه‌و ئه‌وه‌ی شکه‌ست به‌بزووتنه‌وه‌ی کورد له باکوری کوردستان ده‌دات ملکه‌چی و ترسنۆکی و هه‌ستنه‌کردن به‌به‌رپرسیارێتی دیرۆکییه. نه‌ک هێرشی چه‌ند فڕۆکه‌و شه‌هیدبوونی کوڕان و کچانی خه‌باتگێڕ. یان ڕووخاندنی قوتابخانه وسووتانی گوند. ڕوودانی ئه‌مانه زۆر به‌ئێشن به‌ڵام بایه‌خی خه‌بات و خواستی ئازادیین.\nئه‌گه‌ر گه‌لان به‌گه‌لی کوردیشه‌وه له‌سه‌ر ئه‌و بنه‌مایه بیریان بکردایه‌ته‌وه که‌دوژمن به‌هێزه‌و ملی بۆ که‌چ که، ئه‌مڕۆ سه‌رله‌به‌ری دیرۆک باسێکی ده‌رباره‌ی خه‌باتی گه‌لان تێدا نه‌ده‌بوو. جگه‌له‌مه‌ش یه‌ک له‌ئامانجه‌کانی خه‌بات ڕاستکردنه‌وه‌ی پارسه‌نگی هێزه. و له‌مه به‌ولاوه‌تریش هێز چه‌مکێکی ڕه‌ش یان سپی نییه. تورکیا به‌هێزی سه‌ربازی و پێگه‌ی نێوده‌وڵه‌تی و ده‌وڵه‌تبوونی به‌هێزه‌و کوردیش به مافداربوونی کێشه‌که‌ی و پشتیوانی به ملیۆنانی خه‌ڵکی خۆی ده‌توانێ به‌هێزبێت.\nبێگومان گشت ئه‌م قسانه به‌م واتایه‌نین که‌ده‌سه‌ڵاتی باشوری کوردسان خۆی بهاوێته ناو شه‌ڕێکه‌وه که‌هه‌مووان تێیدا زه‌ره‌ر مه‌ند ده‌بن. به‌ڵام ئه‌گه‌ر خۆ له‌پرسی (پ ک ک) ش ببوێرین، کاتێک زه‌وی و ئاسمانی کوردستان پێشێل بکرێت و بۆمبا به‌سه‌ر گوندو ڕه‌زو باخ و ماڵاتماندا ببارێن خۆده‌بێ هاوارێک بکه‌ین. ! که نه‌کرا. به‌ڵی هه‌موو ده‌زانین تورکیا ده‌وڵه‌تێکی به‌هێزه‌و له‌توانایدایه زیان به‌کوردو قه‌واره‌ی باشووری کوردستان بگه‌یه‌نێت. به‌ڵام ئایا له‌نێوان ملکه‌چی و شه‌ڕخواستندا ئه‌لته‌رناتیڤێکی تر نییه.؟ خۆ هیچ نه‌بێ ده‌توانرێ ئاسانترین و بێ زیانترین کارێک که ڕێکخستنی خۆپیشاندانێکی ملیۆنییه له‌هه‌ولێری پایته‌خت، سازبکرێ که‌به پێویستیان نه‌زانی. ته‌نانه‌ت داموده‌زگاکانی ڕاگه‌یاندنی بیانی پتر گرنگیان به‌ڕووداوه‌کانی ئه‌م دواییه‌ه‌دا تا هی خودی.\nوا پێده‌چێ هێرش و په‌لاماره‌کانی سوپای تورکیا له‌داهاتووشدا به‌رده‌وامبێت. و ئه‌وه‌ی ئاستی توندی یان نه‌رمی ئه‌و هێرشانه دیاریی ده‌کات گه‌لێک شتن. له هه‌مووانیش گرنگتر هه‌ڵوێستی سه‌رکردایه‌تی سیاسی باشووری کوردستانه. که ده‌خوازرێ له‌بری سیاسه‌تی هه‌لپه‌رستانه، و دزی و فزی سیاسه‌تێکی نیشتمانپه‌روه‌رانه‌ی ئاشکراو یه‌کگرتووبێت.\nPrevious دوو وشه\nNext داگیركارێكی فاشیست و وه‌حشی


به‌رێوبه‌رى شوێنه‌وارى گه‌رمیان به وه‌كاله‌ت ڕایگەیاند، لە کاتی دروستکردنی پڕۆژەیەکدا لەناو بازاڕی شاری کەلار دوو پارچە شوێنەوار دۆزراونەتەوە کە پێشبینی دەکرێت هی 2 هەزار ساڵ پێش ئێستا بێت.\nساڵح سه‌مین، به‌رێوبه‌رى شوێنه‌وارى گه‌رمیان به وه‌كاله‌ت، بە تۆڕی میدیایی ئێستای ڕاگەیاند، “لە کاتی دروستکردنی پڕۆژەیەکدا دوو شوێنەوار کە ئێسک و پروسکی دوو کەسی تێدا بووە لەگەڵ چەند پارچە کانزایەکی دیکە دۆزراوەتەوە و لە ئێستادا پشکنین بۆ شوێنەکە بەردەوامە”.\nبە وتەی ساڵح سەمین، ئەوان پێشتریش پێشبینی ئەوایان کردووە کە ئەو شوێنە شوێنەواری دێرین بێت و ئاسەواری تێدابێت، بۆیە بەرلەوەی پڕۆژەی هاوڵاتییەکە دەستپێبکات، ئێمە پشکنینمان ئەنجامداوە و دەرکەوتووە کە شوێنەوارێکی تێدابووە مێژووەکەی بۆ 2 هەزار ساڵ دەگەڕێتەوە.\nبەپێی پێشبینییەکانی به‌رێوبه‌رى شوێنه‌وارى گه‌رمیان پێدەچێت ئەو شوێنە ژن و مێردێکی تێدا نێژرابێت و بەپێی بیروبڕوای ئاینی و کۆمەڵایەتی ئەو سەردەمە کۆمەڵێک خشڵ و کانزایان لەگەڵدا نێژراوە، کە پێدەچێت مێژووەکەی بۆ سەردەمی ساسانییەکان بگەڕێتەوە.\n(ڤیدیۆ) ڕیاڵ مەدرید بە تێکشکاندنی ڤالێنسیا گەڕایەوە پلەی دووەم\nدەربەندیخان.. هاوڵاتییەك مین پیایدا تەقییەوە\nبافڵ تاڵەبانی ئامادەیی هەرێم بۆ خزمەتكردنی بریندارانی بەغداد دەردەبڕێت\nهاوسەرۆكی یەكێتی نیگەرانی خۆی لەبارەی ڕووداوەكەی شەوی ڕابردووی بەغداد نیشاندەدات و دەڵێت، سەرجەم توانا تەندروستییەکانی هەرێم لەخزمەت برینداراندایە.…\nداعش پێنج شوانی خەڵكی خورماتووی ڕفاند\nچەكدارانی داعش پێنج شوانی خەڵكی گوندێكی سەر بە خورماتوویان لەگەڵ 250 سەر مەڕدا ڕفاند. بەپێی زانیارییەكان، شوانەكان خەڵكی…